b'\n_START_ARTICLE_\nObir\n_START_SECTION_\nGeografija\n_START_PARAGRAPH_\nDokaj enovit masiv od ostalega dela Karavank lo\xc4\x8dujejo doline Bele na vzhodu, Obirskega potoka s sedlom \xc5\xa0ajdo na jugu in Hmeli\xc5\xa1ke Borovnice na zahodu, medtem ko proti severu postopno prehaja v ravnino reke Drave. Poleg glavnega vrha se v masivu nahajajo \xc5\xa1e Kravji vrh (K\xc3\xbchberg, 2.024 m) v jugozahodnem grebenu, Mali Obir (Kleine Obir, 1.947 m) severno od Ojstrca, od katerega ga lo\xc4\x8duje globoko Jagov\xc4\x8devo sedlo z istoimensko planino, na severovzhodu se nahajata \xc5\xa1e Menihovec (Minichoutz, 1.624 m) in Stara gora (Altberg, 1.562 m)._NEWLINE_Na glavni vrh vodi ve\xc4\x8d nezahtevnih poti (pot Simona Riegerja s sedla \xc5\xa0ajde, 1.069 m preko jugozahodnega pobo\xc4\x8dja, 3h), naravoslovna u\xc4\x8dna pot od Kapelske ko\xc4\x8de  (Eisenkappler h\xc3\xbctte) z izhodi\xc5\xa1\xc4\x8dem v \xc5\xbdelezni Kapli po jugovzhodni strani (1\xc2\xbdh), iz Galicije (Gallizien) mimo Podkanjskega slapu (4\xc2\xbd do 5h)._NEWLINE_Zaradi nekoliko odmaknjene lege je z vrha lep pogled na Visoke Ture na zahodu, na Celov\xc5\xa1ko polje in na Svinjo na severu, na Podjuno in na Peco na vzhodu in ostale Karavanke s Kamni\xc5\xa1ko-Savinjskimi Alpami na jugu._NEWLINE_V masivu oziroma v bli\xc5\xbenji okolici se nahaja ve\xc4\x8d naravnih zanimivosti, med drugim Obirska jama (Obir-Tropfensteinh\xc3\xb6hlen), Obirski slap, tudi Podkanjski slap (Wildensteiner Wasserfall), visok 52 m, reka Borovnica je z zajezitvijo utstvarila manj\xc5\xa1e akumulacijsko Borovni\xc5\xa1ko jezero, v bli\xc5\xbeini se nahaja tudi Klopinjsko jezero._NEWLINE_Na Obirju so se nekdaj nahajali \xc5\xa1tevilni rudniki svinca; najstarej\xc5\xa1i podatek o rudarjenju sega v leto 1696; ukinjeni sredi 20. stoletja. Nekdanje rudarsko poslopje pod samim vrhom Ojstrca so leta 1877 preuredili v planinsko zaveti\xc5\xa1\xc4\x8de - Rainerjevo ko\xc4\x8do. Le-ta je bila namenjena tudi botanikom in vremenoslovcem, ki so leta 1891 na samem vrhu Ojstrca postavili vremensko opazovalnico Hanne-Warte, poimenovano po o\xc4\x8detu moderne meteorologije Juliusu von Hannu. Rainerjeva ko\xc4\x8da je bila med drugo svetovno vojno (1944) po\xc5\xbegana, nasledila jo je nekoliko ni\xc5\xbeje le\xc5\xbee\xc4\x8da Kapelska ko\xc4\x8da na planini Na jezercah, odstranjeno je bilo tudi zaveti\xc5\xa1\xc4\x8de na vrhu Ojstrca._NEWLINE_Po Obirju je poimenovana rastlina obirski grobeljnik (Alyssum ovirense) in Obirska ulica v Ljubljani.'